钦定古今图书集成/明伦汇编/官常典/第528卷 > 郭昂
## 钦定古今图书集成/明伦汇编/官常典/第528卷 > 郭昂

按《元史》本传：“昂，字彦高，彰德林州人。习刀槊，能挽强，
稍通经史，尤工于诗。至元二年，上书言事，平章廉希
宪材之，授山东统军司知事，寻改经历，迁襄阳总军
司，转沅州安抚司同知，佩金符，招降溪洞八十馀栅。
播州张华聚众容山，昂率兵屠之，山猺、木猫、土獠诸
洞尽降。十六年，以诸洞酋入朝，帝赐金绮衣鞍辔，进”
安远大将军，徇沅州西南界，复新化、安仁二县。擒剧
贼张虎，纵之曰：“汝非吾敌，愿降即来，不然吾复擒汝
不难也。”明日，虎降，并其众三千馀人，悉使归民籍。军
还，众敛白金以献，一无所受。行至江陵，众复从致金
而去，昂悉上之行省，宰臣令藏于库，以示诸将。二十
六年，江西盗起，昂讨之，进逼南安、明扬，上龙岩湖、绿
村、石门、雁湖、赤水、黑风峒诸蛮，立太平寨而还。会大
饥，以贼酋家资分赈之。授万户，赐金虎符，镇抚州。未
几，省檄昂赴广东监造战船。行至广东界，遇贼，移檄
谕以祸福，广东素服其威信，及见其檄，即俱降。授广
东宣慰使。卒，年六十一。子震，杭州路镇守万户；惠，佥
江西廉访司事；豫，知宁都州。